Dieetkundige Mariza blog: Wie moet melk vermy?
JY LEES NOU Dieetkundige Mariza blog: Wie moet melk vermy?
Dieetkundige Mariza van Zyl blog oor melk en jou dieet.
Is jy bekend met hierdie aanbevelings: 2 - 3 porsies melk per dag is nodig vir genoeg kalsium; vetvrye melk pas by die gesond-eet-riglyne; en jogurt is ideaal vir kinders?
Die verhaal begin by moedersmelk...die absolute perfekte voedingsbron vir babas. Moedersmelk is in my opinie ’n amperse wonderwerk. Na aanleiding van ’n baba se behoeftes soos hy of sy groei, en meer of minder drink, verander die samestelling van die melk. Dit is vol belangrike voedingstowwe en hormone wat spesifiek gerig is op groei. Via die borsmelk leer ons smake, reuke en om te hou van al die kosse wat ons ma geëet het.
Dieetkundiges word dan ook opgelei om die aanbevelings te maak: Kies daagliks 2 - 3 porsies melk. Dít moet deel wees van jou daaglikse eetpatroon. Kaas, veral volvet-kaas, word op die kortlys geplaas: vermy dit liewer, veral as jy gewig wil verloor of cholesterol het. Jogurt is ideaal vir kinders en is ’n goeie bron van probiotika wat nodig is vir dermgesondheid.
En tog, as jy al so ‘lank in die land is’ en so nuuskierig is soos ek, bly die knaende vrae oor melk jou by en dwing dit jou om wyer te kyk as die gewone geykte deuntjies. Stellings soos "melk is vir babas" word totaal verwerp in hoofstroomvoeding en medisyne, en dit laat my wonder...
Melk bevat hormone – dis nou uitgesluit die hormone wat wel in sekere gevalle vir beeste gegee word om melkproduksie te verbeter (rBST). Ja, net soos moedersmelk bevat dit ‘natuurlike’ hormone wat die kalfies laat groei - die insulienagtige groeihormoon (Insulin Like Growth Factor) is veral hier belangrik. Hierdie hormoon blyk dan ongelukkig ook ’n rol te speel in bv. die ontwikkeling van sekere kankers soos borskanker en veral kanker by mense wat diabetes, insulienweerstandigheid en oorgewig is.
Natuurlik gaan die suikerkwessie veel verder met versoete vrugtejogurt wat maklik sommer die ekwivalent van 3 teelepels suiker per klein bakkie bevat. Daar’s natuurlik ook versoete en gegeurde melkdrankies wat propvol suiker is. Opsigself is dit nie ’n krisis nie, maar gekombineer met al die versoete graankos, koeldranke, koekies en lekkers wat deesdae deel is van ons daaglikse dieet, tel die teelepels vinnig bymekaar. Selfs onversoete jogurt – veral moderne kommersiële opsies - bevat steeds heelwat natuurlike suiker aangesien dit nie volledig gefermenteer is nie.
Die saak is dus glad nie so swart en wit nie en een skoen gaan nie vir almal pas nie...
Die goue reël: Vervang - moenie net uitskakel nie. Probeer gerus amandelmelk, klappermelk of sojamelk. (Heerlike resepte op www.betereet.co.za) en onthou – geen enkele voedselitem in isolasie, maar liefs al die klein goedjies SAAM wat jy elke dag doen, dus jou gewone eetpatroon, maak in jou lyf die verskil tussen vet of maer, siek of gesond.